Ha hamar akarsz végezni a rakott kel készítéssel, akkor az elején jó ha egyszerre nyolc kezed van és legalább három főzőedényed.

Hozzávalók

50 dkg sertés darált hús

egy fél kelkáposzta

egy fél vöröshagyma

10 evőkanál rizs

2 dl tejföl

kb. 15 dkg sajt (trappista, Cheddar vagy Gouda)

pirospaprika, só, bors, őrölt köménymag

Elkészítés

Fazék 1.

A hagymát apró kockákra vágom és egy kevés olajon aranybarnára pirítom, majd belekeverem a pirospaprikát, sót, borsot és hozzáadom a darált sertés húst. Lényegében egy pörkölt alapot készítek darált húsból. Legalább húsz perc mire elkészül, ezért érdemes ezt a fazekat feltenni először.

Fazék 2.

Egy nagyobb főzőedénybe vizet forralok, amibe egy kevés őrölt köménymagot is teszek. A kelkáposzta leveleit lebontogatom és a forró vízbe teszem. A leveleket kb. 15 perc alatt addig főzöm, amíg egy kicsit meg nem puhulnak. Az nem jó, ha szétfő.

Fazék 3.

A rizst egy kevés olajon megpirítom, majd kb. 1,5 dl vízzel felöntöm és nagyjából 10 perc alatt puhára főzőm. Szóval sima rizs köretet készítek.

Egy tepsibe a kelkáposzta leveleket lecsepegtetés után egymás mellé lerakom, úgy hogy szépen beterítse a tepsit. Ezután a rizst összekeverem a darált hússal és a kelkáposzta levelek tetejére teszem. Szépen elsimítom a tetejét majd rákenem a tejfölt és a tetejét megszórom sajttal. Előmelegített sütőben nagyjából 30 percig sütöm 230 fokon.

Ha nem szereted a kelkáposztát, akkor esetleg próbáld ki a magyaros rakott krumplit.